Simona Halep a reapărut în clasamentul WTA
Marea campioană a României are parte numai de vești bune după verdictul TAS. Site-ul oficial al Billie Jean King Cup arată că Simona Halep a reapărut în clasamentul WTA. Sportiva în vârstă de 32 de ani ocupă acum locul 58.
Locul 58 este locul pe care Simona Halep se afla în clasament la data de 7 august 2023, atunci când Tribunalul Independent Sports Resolutions îi aplica o suspendare de patru ani din tenis.
În momentul de față, marea campioană a României nu apare în ierarhia oficială a WTA, însă lista va fi actualizată la începutul săptămânii viitoare.
Ce s-a întâmplat cu clasamentul WTA?
Președintele Federației Române de Tenis, George Cosac, a vorbit la un moment dat despre înghețarea clasamentului WTA. El spunea că este posibil să se apeleze la tot felul de derogări pentru a primi wild-card-uri la competiții. De asemenea, el mai spunea că ar trebui să i se redea clasamentul.
În cazul în care nu i s-ar fi redat, acesta spunea că la cât de ambițioasă este Simona Halep, ar fi putut ajunge în top în câteva luni.
Cu toate acestea, ea va avea nevoie de wild-card-uri și va merge la turnee cu 15 sau 20 de mii.
Președintele Federației Române de Tenis este sigur că marea campioană a României va primi wild-card-uri, aceasta fiind una dintre cele mai populare jucătoare.
"Eu cred că da. Gândiți-vă că sunt 10 luni în care ar fi putut juca. Cumulat cu tot ce s-a întâmplat, ce presiune și stres continuu a îndurat, că nu se mai judeca odată… Este timp consumat din viață. Cine îi dă timpul ăsta înapoi? Cu siguranță va apela la tot felul de derogări, normale și argumentate, astfel încât fie să primească wild carduri, fie să meargă în urmă și să vadă ce clasament acea la acel moment, astfel încât să poată reîncepe de la acel nivel.
Dar și dacă nu îi vor reda clasamentul, sunt convins că la dorința și ambițiile ei, în câteva luni va reajunge în top. Sigur, la început are nevoie de wild carduri. Să o iei de jos, cu turnee de 15 sau 20 de mii, ar dura mult să revină sus. Va avea nevoie de wild carduri, pe care cu siguranță le va primi. Simona a fost printre cele mai populare jucătoare, sunt convins că orice organizator de competiție mare ar fi încântat să o aibă la respectivul turneu", spune acesta.
Pentru Simona Halep, recuperarea punctelor ar fi o veste deosebit de importantă. Această dublă campioană de Grand Slam nu ar mai fi dependentă de invitațiile organizatorilor turneelor pentru a accede în tablourile principale.
Poziția 58 i-ar asigura accesul la turneele de Grand Slam. De asemenea, i-ar oferi speranțe pentru calificarea la Jocurile Olimpice de la Paris.
Criteriul principal de calificare al unui sportiv este clasamentul mondial WTA sau ATP din data de 10 iunie 2024. Este vorba despre cel imediat de după încheierea Roland Garros.
Ulterior, sportiva trebuie să fi fost inclusă în echipa de Billie Jean King Cup a țării sale între Jocurile Olimpice de la Tokyo 2020 și cele de la Paris 2024. Cel puțin una dintre nominalizările să fi avut loc în anii 2023 sau 2024.